TRUE ขายบ.ย่อย “ไทยสมาร์ทคาร์ด” ให้ CPALL เกลี้ยง! รับทรัพย์ 453.88 ลบ.
TRUE ขายบ.ย่อย "ไทยสมาร์ทคาร์ด" ให้ CPALL เกลี้ยง! รับทรัพย์ 453.88 ลบ.
12 ธ.ค. 2561

บริษัท ทรู คอร์ปอเรชั่น จำกัด (มหาชน) หรือ TRUE เปิดข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ที่ประชุมคณะกรรมการของบริษัทฯ ครั้งที่ 7/2561 เมื่อวันที่ 12 ธันวาคม 2561 ได้มีมติอนุมัติให้บริษัทฯขายหุ้นบริษัท ไทยสมาร์ทคาร์ด จำกัด (TSC) ที่บริษัทฯถืออยู่จำนวน 25,215,600 หุ้น คิดเป็นสัดส่วน 15.76% ของหุ้นที่จำหน่ายแล้วให้แก่ บริษัท ซีพี ออลล์ จำกัด (มหาชน) หรือ CPALL ในราคาหุ้นละ 18 บาท ด้วยมูลค่าที่ตราไว้ 10 บาทต่อหุ้น ซึ่งเป็นราคาเดียวกันกับราคาที่ CPALL เสนอซื้อจากผู้ถือหุ้นรายอื่นทุกราย และเป็นราคาที่สูงกว่ามูลค่าตามบัญชีของหุ้น TSC
โดยภายหลังการจำหน่ายหุ้นดังกล่าว บริษัทฯจะได้รับเงินจากการขายหุ้นครั้งนี้จำนวน 453,880,800 บาท เพื่อใช้เป็นเงินทุนหมุนเวียนของบริษัทฯ ซึ่งรายการดังกล่าวเข้าข่ายเป็นรายการที่เกี่ยวโยงกัน ตามข้อกำหนดของคณะกรรมการกำกับตลาดทุน และคณะกรรมการตลาดหลักทรัพย์แห่งประเทศไทย